Weeskind deur leeus doodgebytArgieffoto Die kind wat Donderdagoggend deur leeus op ŉ leeuplaas buite Parys in die Vrystaat doodgebyt is, was saam met een van die plaaswerkers in die leeus se hok toe die voorval gebeur het. Kapt. Livhuhani Hani, woordvoerder van die polisie, het gesê Nkalemelo Latha (12) was ŉ weeskind wat by sy suster en haar man by die Otavi Wildlife Sanctuary gewoon het. Die man werk as ŉ opsigter op die plaas. “Daar word beweer dat Nkalemelo saam met een van die werkers op die plaas in die leeus se hok ingegaan het. Die leeus het uit hul voer-area ontsnap en die werker en Nkalemelo aangeval,” het Hani gesê. “Die werker kon daarin slaag om ongedeerd weg te kom, maar Nkalemelo was nie so gelukkig nie. Hy is deur die leeus aangeval en het aan sy wonde beswyk.” Hani het gesê ŉ saak van strafbare manslag word ondersoek. Niemand is in verband met die voorval in hegtenis geneem nie.